Jesús kitsꞌiìn ya̱ na̱xa̱ndá xi ꞌmì Belén,
nangui xi chja̱‑ne Judea,
kꞌe̱ nga xi̱ta̱xá ítjòn tíjna xi ꞌmì Herodes ya̱ i̱ꞌnde jè.
Ijchò ján Jerusalén,
xi na̱xa̱ndá sko̱‑la̱ Judea,
xi̱ta̱ xi ꞌñó tjín‑la̱ kjoa̱chji̱ne̱,
xi inchrobà‑ne ñánda bitjokàtji‑ne tsꞌoí
nga kjònangui.
Kitsò:
―¿Ñánda tíjna xi̱ta̱xá ítjòn‑la̱ tsꞌe̱ xi̱ta̱ judío xi jye kitsꞌiìn?
Kiꞌyaá jngoò‑je̱n niꞌño ján ñánda bitjokàtji‑ne tsꞌoí xi tsakó nga jye kitsꞌiìn.
Ko̱ ngaje̱n koií xá kjoi̱‑naje̱n nga jcha̱xkón‑je̱n.
Kꞌe̱ nga kiìꞌnchré Herodes xi xi̱ta̱xá ítjòn tíjna,
tà kitsakjòn‑né ko̱ ngatsꞌiì xi̱ta̱ na̱xa̱ndá Jerusalén.
Jè xi̱ta̱xá ítjòn xi ꞌmì Herodes,
kiìchja̱‑la̱ ngatsꞌiì xi̱ta̱ sko̱‑la̱ no̱ꞌmiì ko̱ xi̱ta̱ xi okóya kjo̱tíxoma‑la̱ Nainá xi kiskiì Moisés;
kiskònangui‑la̱ ñánda jtsꞌín xi Cristo,
[jè xi̱ta̱ xi xó si̱ìkasén‑ne Nainá].
Jñà xi̱ta̱ koi kitsò‑la̱:
―Ya̱á Belén,
na̱xa̱ndá xi chja̱‑ne Judea.
Kꞌoa̱á sꞌín tíchja̱ xo̱jo̱n xi kiskiì jñà xi̱ta̱ xi kiìchja̱ ngajo‑la̱ Nainá nga kitsò:
Jñò xi xi̱ta̱ Belén ꞌmì‑nò,
xi nangui Judá nokjoà‑nò,
ngásòn chjí‑la̱ na̱xa̱ndá‑nò koni jñà na̱xa̱ndá ítjòn‑la̱ nangui Judá,
nga ya̱á ki̱tjojiìn jngoò xi̱ta̱xá ítjòn xi si̱ìkinda̱ na̱xa̱ndá‑na̱ Israel.
Jè xi̱ta̱xá ítjòn xi ꞌmì Herodes,
kiìchja̱ꞌma‑la̱ jñà xi̱ta̱ xi ꞌñó tjín‑la̱ kjo̱chji̱ne̱ nga kiskònangui‑la̱ mé na̱chrjein‑ne nga kijtseè niꞌño.
Kꞌe̱é kisìkasén ján Belén;
kitsò‑la̱:
―Tanguió ján,
koa̱ ndaà chji̱nanguio xi i̱tꞌaà tsꞌe̱ kiꞌndí jè.
Kꞌe̱ nga sa̱kò‑nò,
ti̱kíꞌnchré‑ná mé‑ne ti̱koa̱ kjián katsejèn‑la̱ nga skoexkoán koa̱ jeya siìkíjna.
Kꞌe̱ nga jye kiìꞌnchré xi̱ta̱ xi ꞌñó tjín‑la̱ kjoa̱chji̱ne̱ koni sꞌín kitsò Herodes,
kꞌe̱é kiì xi̱ta̱ koi ko̱ jè niꞌño xi kijtseè ñánda bitjokàtji‑ne tsꞌoí kꞌoa̱á sꞌín kiì ítjòn‑la̱ skanda ijchò ñánda tíjna kiꞌndí jè,
ko̱ ya̱á tsasìjna jè niꞌño.
Jñà xi̱ta̱ xi ꞌñó tjín‑la̱ kjoa̱chji̱ne̱ kꞌe̱ nga kijtseè niꞌño jè,
ta̱xki̱ tsjaá komà‑la̱.
Kꞌe̱ nga jahasꞌen niꞌya jñà xi̱ta̱ koi,
kijtseè kiꞌndí ko̱ nea̱‑la̱ María.
Kꞌe̱é chincha-xkóꞌnchitꞌaà‑la̱ jè kiꞌndí ko̱ kijtseèxkón;
jeya kisìkíjna.
I̱kjoàn kiskíxꞌa̱ kaxa̱‑la̱ ko̱ kitsjaà‑la̱ to̱n oro,
ko̱ chrjongó‑la̱ Nainá ko̱ xkiì xi ꞌñó ndaà jne̱ xi ꞌmì mirra.
Nga komà i̱skan kitsꞌiì‑la̱ nijñá xi̱ta̱ xi ꞌñó tjín‑la̱ kjoa̱chji̱ne̱ nga mì ti̱ kꞌoa̱á sꞌín ndi̱yá kjoi̱‑ne ñánda tíjna Herodes.
Xìn ndi̱yá kiì‑ne nangui‑la̱.
Kꞌe̱ nga jye kiì‑ne jñà xi̱ta̱ xi ꞌñó tjín‑la̱ kjoa̱chji̱ne̱,
jngoò àkja̱le̱‑la̱ Nainá kisìnijñá‑la̱ José,
kitsò‑la̱:
―Ti̱sítji̱in;
chjoí jè kiꞌndí ko̱ nea̱‑la̱;
tꞌin ján nangui Egipto;
ya̱á tijni skanda kꞌe̱ ꞌa̱n ko̱xán‑lè.
Nga jè Herodes xi xi̱ta̱xá ítjòn tíjna,
ko̱hótsji kiꞌndí jè nga mejèn‑la̱ nga si̱ìkꞌen.
Kꞌe̱é tsasítje̱n José,
kꞌe̱ nga ni̱tje̱n kiskoé jè kiꞌndí ko̱ nea̱‑la̱ nga kiì ján nangui Egipto.
Ya̱á tsibìtsa̱jna skanda kꞌe̱ nga kꞌen Herodes.
Kꞌoa̱á sꞌín tsitasòn koni sꞌín kitsò Nainá xi i̱tꞌaà tsꞌe̱ xi̱ta̱ xi kiìchja̱ ngajo‑la̱ Nainá nga kitsò:
“Ya̱ nangui Egipto kichjà‑la̱ kiꞌndí‑na̱.”
Kꞌe̱ nga kijtseè jè Herodes nga jñà xi̱ta̱ xi ꞌñó tjín‑la̱ kjoa̱chji̱ne̱ kiskoòna̱cha̱n‑la̱,
tsí jti komà‑la̱.
I̱kjoàn kitsjaà o̱kixi̱ nga si̱ìkꞌen yije ndí i̱xti xꞌi̱n xi jò nó tjín‑la̱ ko̱ ngatsꞌiì xi ìsa̱ kiꞌndí ìsa̱ kóho̱kji ján na̱xa̱ndá Belén,
ko̱ ya̱ na̱xa̱ndá i̱ndiì‑la̱ koni sꞌín jye kisijiìn‑la̱ mé na̱chrjein‑ne nga kijtseè niꞌño jñà xi̱ta̱ xi ꞌñó tjín‑la̱ kjoa̱chji̱ne̱.
Kꞌoa̱á sꞌín tsitasòn ꞌén xi kitsò Jeremías,
xi̱ta̱ xi kiìchja̱ ngajo‑la̱ Nainá,
nga kitsò:
Ya̱ i̱ꞌnde Ramá kinaꞌyà jngoò‑la̱ xi̱ta̱
xi tísíkájno ko̱ ꞌñó tíkjindáya ko̱ títsiné;
jè chjo̱ón Raquel xi tíkjindáyakeè ndí i̱xti‑la̱,
nga mìkiì majehikon ini̱ma̱‑la̱ nga jye kꞌen i̱xti‑la̱.
Kꞌe̱ nga jye kꞌen Herodes,
xi xi̱ta̱xá ítjòn tíjna,
jngoò àkja̱le̱‑la̱ Nainá kisìnijñá‑la̱ José ján Egipto.
Kitsò‑la̱:
―Ti̱sítji̱in,
chjoí kiꞌndí jè ko̱ nea̱‑la̱.
Tꞌin ìjngoò kꞌa‑ne nangui Israel.
Jyeé kꞌen jñà xi̱ta̱ xi tjín‑ne nga mejèn‑la̱ si̱ìkꞌen kiꞌndí jè.
Kꞌe̱é tsasítje̱n José,
kiìko̱‑ne kiꞌndí jè ko̱ nea̱‑la̱ ya̱ nangui Israel.
Ta̱nga kꞌe̱ nga kiìꞌnchré José nga jè tíhotíxoma jè xi ꞌmì Arquelao ya̱ nangui Judea,
nga jè tíjna ngajo‑la̱ na̱ꞌèn‑la̱ Herodes,
José kitsakjòn‑né;
mì kꞌoa̱á sꞌín kiì.
Ján kiì i̱ꞌnde ñánda ꞌmì Galilea nga kꞌoa̱á sꞌín kisꞌeno̱jmíya‑la̱ i̱nga nijñá.
Kꞌe̱ nga ijchò i̱ꞌnde jè,
ya̱á tsibìtsa̱jna ya̱ na̱xa̱ndá xi ꞌmì Nazaret.
Kꞌoa̱á sꞌín komà mé‑ne nga tsitasòn koni sꞌín kitsò jñà xi̱ta̱ xi kiìchja̱ ngajo‑la̱ Nainá,
nga jè Jesús xi̱ta̱ Nazaret kꞌoín.